**J E G Y Z Ő K Ö N Y V**

**Készült:** Pétervására Város Önkormányzat Képviselő-testületének 2015. február 12-én (hétfőn) 15.00 órakor megtartott ülésén.

**Jelen vannak:** Eged István FIDESZ-KDNP polgármester

Boros Csaba FIDESZ-KDNP alpolgármester

Abelovszki Ildikó képviselő

Barta Gábor képviselő

Juhász Attila képviselő

Tóth János képviselő

Varró Magdolna képviselő

**Meghívottak:** Dr. Varga Attila jegyző

Dr. Kerekes Tibor aljegyző

Braun József pénzügyi oszt. vez.

Lakatos Gáspárné szoc. ügyintéző

Deák Bernadett önk. tanácsadó

Deli Orsolya ügykezelő

Kovácsné Égető Edit jkv.

**Eged István FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert a 7 képviselőből mindenki jelen van. Az ülést megnyitja. Javasolja a meghívón feltüntetett napirendi pontok tárgyalását, amit a képviselők egyhangúan elfogadtak.

**NAPIRENDI PONTOK**

1. Az önkormányzat 2015. évi költségvetésének megtárgyalása.

Előterjesztő: Eged István polgármester

1. A pétervásárai helyi önszerveződő szervezzetek elszámolásának, és a 2015. évi támogatásának megtárgyalása.

Előterjesztő: Dr. Varga Attila jegyző

1. Önkormányzat szociális rendeletének elfogadása.

Előterjesztő: Dr. Varga Attila jegyző

1. Az önkormányzat közművelődésről szóló rendelet módosításának megtárgyalása.

Előterjesztő: Dr. Varga Attila jegyző

1. Az önkormányzat 2015. évi munkatervének megtárgyalása.

Előterjesztő: Eged István polgármester

1. Az önkormányzat 2015. évi közbeszerzési tervének megtárgyalása és 2014. évi összesített közbeszerzési statisztikájának elfogadása.

Előterjesztő: Dr. Varga Attila jegyző

1. A Napköziotthonos Óvoda nyári zárva tartásának meghatározása.

Előterjesztő: Eged István polgármester

1. Kérdések, interpellációk.

**Napirendi pontok tárgyalása**

**1./ Napirend**

Az önkormányzat 2015. évi költségvetésének megtárgyalása.

**Eged István FIDESZ-KDNP polgármester**

A pénzügyi bizottság tárgyalta az anyagot. Tartalékképzésre sarkall.

Tájékoztatás képen elmondja, hogy a testületi tagok illetménye 20015. március 1-től változik majd.

**Varró Magdolna pénzügyi biz. elnöke**

A polgármester úr havi jövedelme csökkent, ezért szeretné azt javasolni még azelőtt, hogy elfogadják a költségvetési rendeletet, hogy havonta kapjon 80.000.- Ft értékű Erzsébet utalványt.

**Dr. Varga Attila jegyző**

2015. március 1-től változik a képviselők tiszteletdíja, akkorra lesz átvezetve.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, hozzászólás?

Amennyiben nincs, kéri, hogy aki egyetért, a költségvetési rendelettel az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**3/2015. (II.13.) önkormányzati rendelete**

**az önkormányzat 2015. évi költségvetéséről**

Pétervására Város Önkormányzatának Képviselőtestülete (a továbbiakban: Képviselőtestület) az államháztartásról szóló 2011. évi CXCV tv. 23.§.(1) bekezdésében kapott felhatalmazás alapján Pétervására Város önkormányzata 2015. évi költségvetéséről a következőket rendeli el: A rendelet hatálya kiterjed az önkormányzaton belül önállóan működő valamint önállóan működő és gazdálkodó költségvetési szervekre is.

**1. §**

A képviselőtestület az önkormányzat 2015. évi költségvetésének

bevételi főösszege: 984.454 ezer Ft

kiadási főösszege: 1.122.108 ezer Ft

hiánya (bevételek és kiadások egyenlege): 137.654ezer Ft

A költségvetési hiány belső finanszírozására szolgáló

előző évi pénzmaradvány összege: 92.946 ezer Ft

ebből: - működési célú pénzmaradvány: 6.191 ezer Ft

- felhalmozási célú pénzmaradvány: 86.755 ezer Ft

(3) A költségvetési hiány külső finanszírozására szolgáló

Kiegészítő (rendkívüli) támogatás (működési) 44.708 ezer Ft

**2. §**

A 2015. évi költségvetés bevételeinek és kiadásainak összevont pénzforgalmi mérlegét az 1. melléklet tartalmazza.

**3. §**

(1) Az önkormányzat bevétele forrásonként a következők szerint oszlik meg:

Intézményi működési bevétel 138.461 ezer Ft

Sajátos működési bevétel 46.078 ezer Ft

Önkormányzat költségvetési támogatása 413.481 ezer Ft

Felhalmozási és tőkejellegű bevétel 59.505 ezer Ft

Végleges pénzeszköz átvétel, támogatás értékű bevétel 270.710 ezer Ft

Támogatási kölcsön visszatérülés 20 ezer Ft

Hitelfelvétel 33.515 ezer Ft

Előző évi pénzmaradvány 92.946 ezer Ft

Intézmény finanszírozás 67.392 ezer Ft.

(2) Az (1) bekezdés szerinti bevételeket intézményenként a 6. melléklet tartalmazza.

**4. §**

(1) Az önkormányzat kiadásait az alábbiak szerint határozza meg:

Önkormányzat működési kiadása 439.210 ezer Ft

ezen belül: személyi juttatások 190.602 ezer Ft

munkaadókat terh. jár. 38.026 ezer Ft

dologi jell. kiadások 210.581 ezer Ft

Végleges pénzeszköz átadás 330.762 ezer Ft

ezen belül: működési célú 329.832 ezer Ft

felhalmozási célú 930 ezer Ft

Felhalmozási kiadások 106.108 ezer Ft

Kölcsönök nyújtása, hiteltörlesztés 83.689 ezer Ft

Tartalékok 94.947 ezer Ft

Intézmény finanszírozás 67.392 ezer Ft

(2) Pétervására Város Önkormányzata 2015. évi tartalékai: A Pétervására és környéke szennyvíz beruházási társulás céltartaléka, 94.947 ezer Ft felhalmozási jellegű.

(3) A tartalékkal a Pétervására és környéke szennyvíz beruházási társulás rendelkezik.

(4) A speciális céljellegű támogatások államháztartáson kívüli szervezetek és személyek részére, csak elszámolási kötelezettséggel, külön szerződés alapján folyósítható. Közzététele a [www.petervasara.hu](http://www.petervasara.hu) honlapon történik.

A képviselőtestület döntése alapján támogatásban részesíthető szervezetek

Pétervására Sportegyesület labdarúgás: 4.957 ezer Ft (működési)

sakk: 250 ezer Ft

karate 250 ezer Ft

röplabda 250 ezer Ft

asztalitenisz 200 ezer Ft

motor-sport 150 ezer Ft

túra 100 ezer Ft

kerékpár 100 ezer Ft

PETIFE 150 ezer Ft

Pétervásárai Sporthorgász Egyesület 300 ezer Ft

Polgárőr Egyesület 400 ezer Ft

Galambász Egyesület 30 ezer Ft

Nyugdíjasok pétervásárai szervezete 100 ezer Ft

Észak-Hevesi 33 Leader Egyesület 600 ezer Ft

Egyéb (egyéb alapítv., lovasnap, mentők) 350 ezer Ft

AVIPE 450 ezer Ft

(5) A kiadási előirányzatot az önkormányzat önállóan működő valamint önállóan működő és gazdálkodó költségvetési szervenként, intézményen belüli kiemelt előirányzatonként a 2/1-14. melléklet részletezi.

**5. §**

Az önkormányzat kiemelt beruházási és felújítási előirányzata feladatonkénti felsorolását a 4. melléklet tartalmazza.

**6. §**

Az önállóan és részben önállóan gazdálkodó költségvetési szervek éves létszámkeretét (álláshelyeket) a rendelet 8. melléklete határozza meg.

**7. §**

Az étkezési nyersanyagnormát és a térítési díjakat a 9. melléklet tartalmazza

**8. §**

(1) A képviselőtestület felhatalmazza a polgármestert, hogy döntsön az átmenetileg szabad pénzeszközök 3 hónapot el nem érő időtartamú lekötéséről.

(2) Az önkormányzatnál és intézményeinél keletkező többletbevételek felhasználásáról a képviselőtestület dönt. Működési jellegű bevételi többletet a hiány csökkentésére használja fel. Felhalmozási jellegű többlet esetén tartalékba helyezi, melynek felhasználásáról később rendelkezik a testület.

(3) A képviselőtestület által jóváhagyott előirányzatok és költségvetési létszámkeretek közötti átcsoportosítást csak a képviselőtestület engedélyezhet, a kiemelt előirányzaton belül illetve létszámkereten belül az önállóan működő költségvetési szerv (az önkormányzatot is beleértve) a részelőirányzatokat – annak összegét nem érintve - önállóan módosíthatja.

(4) 2015. január 1-jétől e rendelet elfogadásának időpontjáig terjedő időtartamban a polgármester az önkormányzat költségvetését megillető bevételeket a hatályos jogszabályok szerint beszedte és az előző évi kiadási előirányzatokon belül a kiadásokat arányosan teljesítette. Az átmeneti gazdálkodás során beszedett bevételeket és teljesített kiadásokat e rendelet tartalmazza.

**9. §**

2015. évben Magyarország 2015. évi költségvetéséről szóló 2014. évi C. törvényben meghatározottak szerint:

(1) A köztisztviselők illetményalapja 38.650 Ft.

(2) A közalkalmazottak illetménypótlékának alapja 20.000 Ft.

**Módosuló önkormányzati rendeletek**

**10. §**

(1) Pétervására Város Önkormányzat Képviselőtestületének az önkormányzat intézményeiben folyó étkeztetésről, a nyersanyagnormákról, a szociális igazgatásról és az egyes szociális ellátási formák szabályairól szóló 12/2011 (IV. 29.) rendelet 2. melléklete helyébe e rendelet 9. melléklete lép.

(2) Pétervására Város Önkormányzat Képviselőtestületének a polgármester juttatásairól, valamint a helyi önkormányzati képviselők és nem képviselő bizottsági tagok tiszteletdíjáról és költségtérítéséről 25/2014. (XI.19.) önkormányzati rendelet 4. §-a az alábbiak szerint módosul:

„4. §

(1) A Képviselőtestület a települési képviselők havi tiszteletdíját 70.000,-Ft-ban állapítja meg (alapdíj).

(2) A képviselőtestület állandó bizottsági elnökeinek havi tiszteletdíja 90.000,- Ft

(3) A képviselőtestület állandó bizottságai nem képviselő tagjai tiszteletdíja 15.000,-Ft

(5) A képviselőtestület a társadalmi megbízatású alpolgármester havi tiszteletdíját a Mötv. 80. § (2) bekezdésben meghatározott 157.010,- Ft helyett – a társadalmi megbízatású alpolgármester írásban benyújtott kérése alapján – 115.000,- Ft-ban határozza meg.”

**Záró rendelkezések**

**11. §**

(1) Ez a rendelet a (2) bekezdésben foglalt kivétellel kihirdetését követő napon lép hatályba.

(2) A rendelet 10. § -ában meghatározott rendelkezései 2015. március 1-től lépnek hatályba.

Pétervására, 2015. február 12.

Eged István Dr. Varga Attila

polgármester jegyző

**Eged István FIDESZ-KDNP polgármester**

Ide tartozik még a báziskonyha költségvetése is, ami viszont nem rendelet, hanem határozat. Kérdezi, hogy ezzel kapcsolatban van-e kérdés?

Amennyiben nincs kérdés kéri, hogy aki egyetért, a báziskonyha 2015. évi költségvetésével az kézfelemeléssel szavazzon.

A képviselőtestület **egyhangú szavazattal** az alábbi határozatot hozta:

**Pétervására Város Önkormányzat képviselőtestületének 6/2015. (II.12.) határozata**

**Pétervására Báziskonyha 2015. évi költségvetéséről**

Pétervására Város Önkormányzata az államháztartásról szóló 2011. évi CXCV. törvény 23. § (1-2) bekezdésében kapott felhatalmazás és Magyarország 2015. évi központi költségvetéséről szóló 2014. évi C. tv. alapján a Pétervására Báziskonyha (továbbiakban intézmény), mint önállóan működő és gazdálkodó intézmény 2015. évi költségvetéséről a következő határozatot hozza.

1.

(1) Az intézmény 2015. évi költségvetésének

bevételi főösszege 65.618 ezer Ft

kiadási főösszege 65.618 ezer Ft

hiánya (bevételek és kiadások egyenlege) 0 ezer Ft

2.

(1) A társulás bevétele forrásonként a következők szerint oszlik meg:

Működési (saját) bevétel 62.655 ezer Ft

Átvett pénzeszköz 2.963 ezer Ft

2) Az (1) bekezdés szerinti bevételeket a 1. melléklet tartalmazza.

3.

(1) Az intézmény kiadásait az alábbiak szerint határozza meg:

a) Társulás működési kiadásai 65.618 ezer Ft

aa) személyi juttatások 18.118 ezer Ft

ab) munkaadót terhelő járulék 4.595 ezer Ft

ac) dologi jellegű kiadások 42.575 ezer Ft

b) Felhalmozási kiadások 0 ezer Ft

ba) felhalmozási kiadás 0 ezer Ft

(2) Az (1) bekezdés szerinti kiadásokat a 1. melléklet tartalmazza.

4.

(1) Az intézmény létszámkeretét a 1. melléklet tartalmazza.

Pétervására, 2015. február 12.

Határidő: folyamatos

Felelős: Eged István polgármester Balogh Katalin intézményvezető

**Varró Magdolna képviselő**

Nagyon örül, hogy ilyen költségvetésük lett. Jól állították össze. A támogatások is jól alakulnak.

**2./ Napirend**

A pétervásárai helyi önszerveződő szervezzetek elszámolásának, és a 2015. évi támogatásának megtárgyalása.

**Eged István FIDESZ-KDNP polgármester**

A helyi önszerveződő közösségek pénzügyi támogatásának rendjéről szóló rendeletben foglaltak alapján kötelesek elszámolni a támogatás felhasználásáról.

Kérem a testületet, hogy a mellékelt határozati javaslatok elfogadásával döntsön az elszámolásokról.

Kérdezi, hogy ezzel kapcsolatban van-e kérdés, észrevétel?

Amennyiben nincs kérdés kéri, hogy aki egyetért, az önszerveződő közösségek elszámolásaival az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 7/2015. (II.12.) határozata**

Pétervására Város Önkormányzatának Képviselőtestülete a helyi önszerveződő közösségek pénzügyi támogatásának rendjéről szóló 10/2007. (XI. 30.) rendeletének 10. §-a alapján a Pétervásárai Ifjúsági Egyesület számára 24/2014. (II. 17.) határozatában megítélt 200.000,- Ft pénzügyi támogatás felhasználásáról készült írásbeli elszámolást elfogadta és a felhasználást a támogatási célnak megfelelőnek találta.

**Határidő:** folyamatos

**Felelős:** polgármester

**Pétervására Város Önkormányzat képviselőtestületének 8/2015. (II.12.) határozata**

Pétervására Város Önkormányzatának Képviselőtestülete a helyi önszerveződő közösségek pénzügyi támogatásának rendjéről szóló 10/2007. (XI. 30.) rendeletének 10. §-a alapján a Nyugdíjasok Pétervásárai Szövetsége számára 25/2014. (II. 17.) határozatában megítélt 80.000,- Ft pénzügyi támogatás felhasználásáról készült írásbeli elszámolást elfogadta és a felhasználást a támogatási célnak megfelelőnek találta.

**Határidő:** folyamatos

**Felelős:** polgármester

**Pétervására Város Önkormányzat képviselőtestületének 9/2015. (II.12.) határozata**

Pétervására Város Önkormányzatának Képviselőtestülete a helyi önszerveződő közösségek pénzügyi támogatásának rendjéről szóló 10/2007. (XI. 30.) rendeletének 10. §-a alapján a Pétervására Sportegyesület számára 23/2015. (II. 17.) határozatában megítélt 4.750.000,- Ft pénzügyi támogatás felhasználásáról készült írásbeli elszámolást elfogadta és a felhasználást a támogatási célnak megfelelőnek találta.

**Határidő:** folyamatos

**Felelős:** polgármester

**Pétervására Város Önkormányzat képviselőtestületének 10/2015. (II.12.) határozata**

Pétervására Város Önkormányzatának Képviselőtestülete a helyi önszerveződő közösségek pénzügyi támogatásának rendjéről szóló 10/2007. (XI. 30.) rendeletének 10. §-a alapján az AVIPE számára 26/2014. (II.17.) határozatában megítélt 450.000,- Ft pénzügyi támogatás felhasználásáról készült írásbeli elszámolást elfogadta és a felhasználást a támogatási célnak megfelelőnek találta.

**Határidő:** folyamatos

**Felelős:** polgármester

**Pétervására Város Önkormányzat képviselőtestületének 11/2015. (II.12.) határozata**

Pétervására Város Önkormányzatának Képviselőtestülete a helyi önszerveződő közösségek pénzügyi támogatásának rendjéről szóló 10/2007. (XI. 30.) rendeletének 10. §-a alapján a Pétervásárai Sporthorgász Egyesület számára 27/2014. (II.17.) határozatában megítélt 200.000,- Ft pénzügyi támogatás felhasználásáról készült írásbeli elszámolást elfogadta és a felhasználást a támogatási célnak megfelelőnek találta.

**Határidő:** folyamatos

**Felelős:** polgármester

**Eged István FIDESZ-KDNP polgármester**

Térjünk át a napirendi pont második felére.

Kérem a testületi tagokat, hogy tárgyalja meg a helyi önszerveződő közösségek 2015. évi támogatását, és az anyagban szereplő határozati javaslatok alapján döntsön a támogatás mértékéről.

Kérdezi, hogy ezzel kapcsolatban van-e kérdés, észrevétel?

Amennyiben nincs kérdés kéri, hogy aki egyetért, az önszerveződő közösségek 2015. évi támogatásával az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 12/2015. (II.12.) határozata**

1. Pétervására Város Önkormányzata 2015. február 2-án érkezett pályázata alapján támogatja a Pétervására Sportegyesület (a továbbiakban: Támogatott) pályázatát.

2. A támogatás felhasználásának célja: sport támogatása a Pétervásárán élő állampolgárok számára.

3. Az éves támogatás összege: 6.257.000,-Ft – azaz: Hatmillió-kettőszázötvenhétezer forint.

4. Az éves támogatás folyósításának ütemezése: havi bontásban.

5. A Képviselőtestület felhatalmazza a polgármestert, hogy e határozata alapján Támogatott kezdeményezését követő 15 napon belül a Képviselőtestület döntésének megfelelő tartalommal támogatási szerződést kössön a Támogatottal.

Határidő: folyamatos

Felelős: polgármester

**Pétervására Város Önkormányzat képviselőtestületének 13/2015. (II.12.) határozata**

1. Pétervására Város Önkormányzata 2015. február 2-án érkezett pályázata alapján támogatja a Pétervásárai Ifjúsági Egyesület (a továbbiakban: Támogatott) pályázatát.

2. A támogatás felhasználásának célja: önszerveződő közösségek tevékenységének támogatása a Pétervásárán élő állampolgárok számára.

3. Az éves támogatás összege: 150.000,- Ft, azaz: Egyszázötvenezer forint.

4. Az éves támogatás folyósításának ütemezése: két egyenlő részletben, 2015. május 5-ig és 2015. szeptember 5-ig: 75.000 – 75.000,- Ft.

5. A Képviselőtestület felhatalmazza a polgármestert, hogy e határozata alapján Támogatott kezdeményezését követő 15 napon belül a Képviselőtestület döntésének megfelelő tartalommal támogatási szerződést kössön a Támogatottal.

Határidő: folyamatos

Felelős: polgármester

**Pétervására Város Önkormányzat képviselőtestületének 14/2015. (II.12.) határozata**

1. Pétervására Város Önkormányzata 2015. január 26-án érkezett pályázata alapján támogatja a Nyugdíjasok Pétervásárai Szövetsége (a továbbiakban: Támogatott) pályázatát.

2. A támogatás felhasználásának célja: közösségi tér biztosítása a Pétervásárán élő állampolgárok számára.

3. Az éves támogatás összege: 100.000,- Ft, azaz: Egyszázezer forint.

4. Az éves támogatás folyósításának ütemezése: két egyenlő részletben, 2015. június 5-ig és 2015. november 5-ig: 50.000 – 50.000,- Ft.

5. A Képviselőtestület felhatalmazza a polgármestert, hogy e határozata alapján Támogatott kezdeményezését követő 15 napon belül a Képviselőtestület döntésének megfelelő tartalommal támogatási szerződést kössön a Támogatottal.

Határidő: folyamatos

Felelős: polgármester

**Pétervására Város Önkormányzat képviselőtestületének 15/2015. (II.12.) határozata**

1. Pétervására Város Önkormányzata 2015. február 3-án érkezett pályázata alapján támogatja az AVIPE (a továbbiakban: Támogatott) pályázatát.

2. A támogatás felhasználásának célja: közösségi tér biztosítása a Pétervásárán élő állampolgárok számára.

3. Az éves támogatás összege: 450.000,- Ft, azaz: Négyszázötvenezer forint.

4. Az éves támogatás folyósításának ütemezése egy összegben, 2015. július 5-ig.

5. A Képviselőtestület felhatalmazza a polgármestert, hogy e határozata alapján Támogatott kezdeményezését követő 15 napon belül a Képviselőtestület döntésének megfelelő tartalommal támogatási szerződést kössön a Támogatottal.

Határidő: folyamatos

Felelős: polgármester

**Pétervására Város Önkormányzat képviselőtestületének 16/2015. (II.12.) határozata**

1. Pétervására Város Önkormányzata 2015. január 23-án érkezett pályázata alapján támogatja a Pétervásárai Sporthorgász Egyesület (a továbbiakban: Támogatott) pályázatát.

2. A támogatás felhasználásának célja: sport támogatása a Pétervásárán élő állampolgárok számára.

3. Az éves támogatás összege: 300.000,- Ft, azaz: Háromszázezer forint.

4. Az éves támogatás folyósításának ütemezése: egyösszegben 2015. február 5-ig.

5. A Képviselőtestület felhatalmazza a polgármestert, hogy e határozata alapján Támogatott kezdeményezését követő 15 napon belül a Képviselőtestület döntésének megfelelő tartalommal támogatási szerződést kössön a Támogatottal.

Határidő: folyamatos

Felelős: polgármester

**3./ Napirend**

Önkormányzat szociális rendeletének elfogadása.

**Eged István FIDESZ-KDNP polgármester**

Tájékoztatás képen elmondja, hogy a szociális rendelettervezetet többen számolták ki.

**Dr. Varga Attila jegyző**

Elmondja, hogy 2015. március 1-től átalakul a pénzbeli és természetbeni szociális ellátások rendszere. Van olyan ellátás, ami teljesen megszűnik, illetve átkerül a Járási Hivatalok hatáskörébe. Az önkormányzatok a települési támogatás keretében szabályozhatják le az általuk nyújtott szociális ellátásokat.

A szociális bizottság tárgyalta az anyagot.

A juttatások összegére mindenképpen szeptemberben újra vissza kell térni.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, hozzászólás?

Amennyiben nincs, kéri, hogy aki egyetért, a szociális rendeletével az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**4/2015. (II.13.) önkormányzati rendelete**

**a pénzbeli és természetbeni támogatások rendszeréről,**

**valamint a személyes gondoskodást nyújtó szociális és gyermekjóléti ellátási formák szabályairól.**

Pétervására Város Önkormányzat Képviselő-testülete (a továbbiakban: Képviselőtestület) a szociális biztonság megteremtésére és megőrzése érdekében – az önhibájukon kívül – szociális segítségre szoruló polgárokért érzett felelősségtől indíttatva a – az Alaptörvény 32. cikk (1) bekezdés a) pontjában és a Magyarország helyi önkormányzatairól szóló 2011. évi CLXXXIX. törvény 13. (1) bekezdés 8. és 8a. pontjában meghatározott eredeti jogalkotói hatáskörében eljárva, a szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. § (1) bekezdés b) pontjában, 132. § (4) bekezdés g) pontjában, valamint a gyermekek védelméről és a gyámügyi igazgatásról szól 1997. évi XXXI. törvény (a továbbiakban: Gyvt.) 29. §-ában kapott felhatalmazás alapján a következőket rendeli el:

**I. Fejezet**

**Általános rendelkezések**

**A rendelet célja**

**1.§**

A rendelet célja, hogy a szociális biztonság megteremtése és megőrzése érdekében szabályozza a pénzbeli és természetbeni juttatások, valamint a szociális ellátások igénybevételének helyi szabályait, rendelkezzék a szociális és gyermekjóléti szolgáltatások igénybevételének jogosultságáról, mértékéről, igénybevételük módjáról és térítési díjairól.

**A rendelet hatálya**

**2.§**

A rendelet hatálya kiterjed Pétervására város közigazgatási területén élő, Szt. 3. § (1)-(3) bekezdéseiben meghatározott személyekre, illetve az Szt. 92. § (2) bekezdése alapján személyes gondoskodást igénybevevő személyekre.

**3.§**

(1) A rendeletben meghatározott szociális, és gyermekjóléti feladat- és hatásköröket a (2) bekezdésben foglaltak kivételével a Képviselő-testület gyakorolja.

a) évente rendeletében szabályozza az önkormányzat, vagy a társulásban fenntartott személyes gondoskodást valamint a gyermekvédelmi és gyermekjóléti szolgáltatást nyújtó ellátások, intézmények intézményi térítési díját;

b) dönt a személyes gondoskodást, valamint a gyermekvédelmi és gyermekjóléti szolgáltatást nyújtó alapellátások ellátási szerződés alapján történő biztosításáról;

c) gyakorolja az intézmények fenntartójának irányítási jogkörét az önkormányzati intézmények vonatkozásában;

d) évente értékeli a gyermekjóléti, gyermekvédelmi feladatok ellátását.

(2) A Képviselőtestület

a) az ápolási támogatás, az egészségi állapot megőrzését jelentő szolgáltatások költségeihez való részbeni hozzájárulás, a Bursa Hungarica Felsőoktatási Önkormányzati Ösztöndíjpályázat elbírálása tekintetében az önkormányzat által létrehozott Szociális, Művelődési és Oktatási Bizottságra (a továbbiakban: Bizottság);

b) a létfenntartási gondok enyhítésére, az elhunyt személy eltemettetésének költségeihez való hozzájárulásra vonatkozó települési támogatás megítélését, illetve a köztemetési hatásköröket a polgármesterre;

c) a lakhatás költségeihez való hozzájárulás elbírálását a jegyzőre

ruházza át.

(2) Az e rendelet személyes gondoskodást nyújtó szociális alapellátások, és gyermekjóléti ellátások biztosítása a Pétervásárai Többcélú Kistérségi Társulás által fenntartott „Aranykapu” Kistérségi Humán Szolgáltató Központ (a továbbiakban: Intézmény) útján történik.

**II. Fejezet**

**Eljárási rendelkezések**

**4. §**

E rendelet alkalmazása során a támogatásra, vagy ellátásra (a továbbiakban: ellátás) való jogosultság, a jogosultat érintő jog és kötelezettség megállapítására, továbbá a hatósági ellenőrzésére a közigazgatási hatósági eljárás és szolgáltatás általános szabályairól szóló, 2004. évi CXL tv. (a továbbiakban: Ket.) rendelkezéseit kell alkalmazni, az Szt.-ben meghatározott eltérésekkel.

**5. §**

Az ellátásban részesülő a jogosultság feltételeit érintő lényeges tények, körülmények - pld. anyagi, jövedelmi helyzetének - megváltozásáról köteles - a változást követő 15 napon belül – a Pétervásárai Közös Önkormányzati Hivatalnál (a továbbiakban: Hivatal) bejelenteni.

**6. §**

(1) Az ellátások iránti - a 63/2006. (III. 27.) Korm. rendelet melléklete szerinti, az igényelt ellátás típusának megfelelő - kérelmet, valamint vagyonnyilatkozatot, és egyéb iratot, a jövedelem-igazolással együtt – a Hivatalnál kell benyújtani, de az ellátások hivatalból is megállapíthatóak.

(2) A rendelet 27. § b) – d) pontjaiban meghatározott szociális alapszolgáltatás iránti kérelmet az Aranykapu Intézmény vezetőjéhez lehet szóban vagy írásban előterjeszteni, a jogszabály által előírt formanyomtatványon.

(3) Az ellátásra való jogosultság elbírálásához a kérelmezőnek igazolnia kell:

a) a kérelmező által igényelt ellátás jogosultsági feltételeire vonatkozó adatokat, nyilatkozatokat,

b) az Szt. 18. § a) - l) pontjában szereplő adatait, továbbá

c) a jövedelmet igazoló dokumentumokat.

(3) Halaszthatatlan, rendkívüli körülmény bekövetkezése, fennállása esetén a kérelmező az igazolásokat utólag is benyújthatja.

(4) A jogosultság megállapításakor a jövedelemvizsgálat során az Szt. 10. § (2)–(5) bekezdéseiben foglaltak szerint kell eljárni.

(5) A Hivatal, illetve a 27. § b) –d) pontjaiban meghatározott szociális alapszolgáltatások tekintetében az Intézmény a beadott kérelmeket gyűjti, döntésre előkészíti, mely során az igazolások, a nyilatkozatok szabályszerűségét ellenőrzi.

(6) A benyújtott igazolások, nyilatkozatok tartalmának ellenőrzése végett a Hivatal, illetve Intézmény megkeresheti:

a) az illetékességgel rendelkező adóhatóságot;

b) a polgárok személyi adatait és lakcímét nyilvántartó szervet;

c) közlekedési igazgatási hatóságot;

d) az igazolást kiállító szervet, munkáltatót.

**7. §**

(1) Az ellátások biztosítását megelőzően a kérelmező vagyoni, szociális és lakáskörülményeiről - szükség esetén - a Hivatal, illetve a 27. §-ban meghatározott szociális alapszolgáltatások tekintetében az Intézmény környezettanulmányt készít.

(2) Nem kell környezettanulmányt felvenni, ha a kérelmező életkörülményei a Hivatal, illetve a 27. §-ban meghatározott szociális alapszolgáltatások tekintetében az Intézmény előtt ismertek.

(3) Amennyiben a kérelmező a 6. §-ban foglalt kötelezettségeinek nem tesz eleget a megadott határidőre, a szükséges környezettanulmány felvételét nem teszi lehetővé, kérelmét el kell utasítani.

**8.§**

(1) Ha az ellátásra vonatkozó igényt jogerősen megállapítják, az ellátás a kérelem benyújtásától esedékes, kivétel azon ellátások esetében, ahol e rendelet eltérően mást ír elő.

(2) A megállapított pénzbeli ellátások 15 napon belül kerülnek kifizetésre, míg a rendszeres ellátásokat - havonta utólag - minden hónap 5. napjáig kell kifizetni a jogosult részére, melyről a jegyző gondoskodik.

(3) A Képviselő-testület az ellátások igénylése során az elektronikus ügyintézés lehetőségét kizárja.

**Jogosulatlanul igénybe vett ellátás megtérítése**

**9. §**

A jogosulatlanul igénybe vett, e rendeletben meghatározott ellátás megszüntetése és visszafizetése tekintetében az Sztv. 17. §-ban meghatározott rendelkezések az irányadóak azzal, hogy a Képviselő-testület – méltányosságból – csak annak az összegnek a megtérítését engedheti el, illetőleg csökkentheti, amelyet saját pénzalapja terhére fedezett. E méltányosság csak akkor gyakorolható, ha a kötelezett megélhetését súlyosan veszélyeztetné a teljes mértékű visszafizetési kötelezettség teljesítése.

**III. Fejezet**

**A települési támogatások formái**

**10. §**

(1) A rendelet 3.§-ában arra felhatalmazott szerv létfenntartást veszélyeztető rendkívüli élethelyzetbe került, valamint az időszakosan vagy tartósan létfenntartási gonddal küzdő személyek részére az alábbi pénzbeli vagy természetbeni ellátásokat nyújthatja:

a) ápolási támogatás;

b) az egészségi állapot megőrzését jelentő szolgáltatások költségeihez való részbeni hozzájárulás;

c) a létfenntartási gondok enyhítésére szolgáló eseti és rendkívüli települési támogatás;

d) a lakhatás költségeihez,

e) az elhunyt személy eltemettetésének költségeihez való hozzájárulás

f) köztemetés.

(2) A pénzbeli ellátások felhasználását a Hivatal ellenőrizheti.

(3) A megállapított támogatás folyósítása elsősorban az ügyfél folyószámlájára történő átutalással történik.

**Lakhatás költségeihez való hozzájárulás**

**11. §**

(1) A rendelet 3. §-ában meghatározott, hatáskörrel rendelkező szerv a település közigazgatási területén azon rászorult személyeknek, családoknak, az általuk lakott lakás vagy nem lakás céljára szolgáló helyiség fenntartásával kapcsolatos rendszeres kiadásaik viseléséhez, lakhatás költségeihez való hozzájárulás (a továbbiakban: lakhatási támogatás) formájában támogatást biztosít.

(2) A lakhatási támogatás feltétele, hogy a tulajdonosnak vagy bérlőnek a háztartásában az egy főre jutó havi jövedelem nem haladhatja meg az öregségi nyugdíj mindenkori legkisebb összegének 250 %-át.

(3) Nem jogosult lakhatási támogatásra

a) aki albérlőt tart, vagy más módon hasznosítja a lakását;

b) olyan jogcímnélküli lakáshasználó, aki elhelyezésre nem jogosult;

c) akinek a lakásbérleti, vagy tulajdonjogára vonatkozóan tartási, életjáradéki vagy öröklési szerződése áll fenn;

d) aki a bérleti szerződésben vállalt rendeltetésszerű lakáshasználattal kapcsolatos szabályokat, vagy az emberi együttélés szabályait nem tartja be.

(4) A lakhatási támogatás összege havonta 5.000,-Ft.

**12. §**

(1) A lakhatási támogatást egy évre kell megállapítani.

(2) A lakhatási támogatás a kérelmezőt a kérelem benyújtása hónapjának első napjától illeti meg.

(3) A lakhatási támogatás ugyanazon lakásra csak egy jogosultnak állapítható meg, függetlenül a lakásban élő személyek és háztartások számától.

(4) A (3) bekezdés alkalmazásában külön lakásnak kell tekintetni a társbérletet, az albérletet és a jogerős bírói határozattal megosztott lakás részeit.

**Ápolási támogatás**

**13. §**

(1) A rendelet 3. §-ában arra felhatalmazott, hatáskörrel rendelkező szerv ápolási támogatást állapíthat meg Pétervására város közigazgatási területén lakóhellyel rendelkező és életvitelszerűen a városban lakó nagykorú közeli hozzátartozónak,

a) aki 18. életévet betöltött tartós beteg személy gondozását, ápolását végzi,

b) a kora, egészségi állapota alapján alkalmas az ápolt személy gondozási és ápolási igényére tekintettel a feladat ellátására,

c) aki az ápolás előtt minimum 3 hónappal megelőzően a (2) bekezdésében meghatározott tevékenységet folytatott, és az ápolás miatt a keresőfoglalkozását nem tudja folytatni, valamint

d) a családjában az egy főre jutó jövedelem nem haladja meg az öregségi nyugdíj mindenkori legkisebb összegének 200 %-át, és vagyonnal nem rendelkezik, és

e) nem jogosult az Szt. 41. §-a alapján ápolási díjra, illetve nem részesül méltányossági ápolási díjban.

(2) Az Szt. 42. § (1) bekezdés d) pontjában meghatározott tevékenység kivételével, ápolási díj megállapításához figyelembe vehető keresőtevékenységek:

- jövedelemszerző tevékenység;

- álláskeresési támogatás;

- munkanélküli, vagy társadalombiztosítási ellátás;

- nyugellátás;

- gyermekek gondozása címén folyósított ellátások időtartama;

- súlyos fogyatékos beteg ápolására tekintettel kapott korábbi ápolási díj időtartama.

(3) Az ápolási támogatásra való jogosultság megállapítása előtt az ápolás tényét, és környezettanulmány során annak szükségességét és körülményeit vizsgálni kell. Az ápolási támogatás megállapítása iránti kérelemhez csatolni kell a háziorvos

- igazolását arról, hogy az ápolt tartósan beteg és

- szakvéleményét arra vonatkozóan, hogy az ápolt állandó és tartós gondozásra szorul.

(4) Az eljárás során vizsgálni kell, hogy van-e az ápolt személynek más olyan közeli hozzátartozója, aki az ápolást el tudja látni, illetve, hogy az ápolási szükséglet más módon, szociális vagy egészségügyi szolgáltatás keretében megoldható-e, valamint, hogy az ápoló és az ápolt között tartási, életjáradéki vagy öröklési szerződés nem áll-e fenn.

**14. §**

(1) Az ápolási támogatás havi összege a központi költségvetésről szóló törvényben meghatározott alapösszeg 80 %-a.

(2) Amennyiben az ápolási támogatásra való jogosultság feltételei a 13. §-nak megfelelően fennállnak, az ápolási támogatást egy évre kell megállapítani.

(3) Az ápolási támogatás a jogosultság lejártát követően új kérelemre - a 13. § (1)-(3) bekezdésekben előírt vizsgálat után - ismételten megállapítható. Az ápolási támogatás ismételt megállapítása előtt a 15. § (1) bekezdésben előírtakat vizsgálni kell.

**15. §**

(1) Az ápolói kötelezettségét az ápoló abban az esetben teljesíti, ha

a) az ápolt személyt az életvitel szerinti tartózkodási helyén naponta gondozza;

b) gondoskodik az egészségügyi ellátások igénybevételéről (a beteget egészségügyi intézménybe kíséri, szállítja, az orvost kihívja, a gyógyszereit kiváltja, az alapvető háziápolási feladatokat elvégzi, stb.);

c) gondoskodik az ápolt élelmezéséről, tisztálkodásáról;

d) a lakást és az ápolt ruházatát, lakókörnyezetének higiéniás körülményeit rendben tartja;

e) gondoskodik az ápolt személy oktatási, nevelési, szociális intézménybe, rehabilitációs foglalkoztatásra történő eljutásáról;

f) lehetővé teszi az ápolás körülményeinek ellenőrzését a hatóság emberei számára.

(2) Az ápoló az (1) bekezdésben meghatározott kötelezettségei nem megfelelő teljesítéséről helyszíni szemle alapján jegyzőkönyvet kell készíteni. A jegyzőkönyvben rögzíteni kell, hogy az ápoló a kötelezettséget mely időponttól nem teljesítette.

**16. §**

Amennyiben az ápoló az ápolási díjra nem jogosult

a) a támogatást kizáró rendszeres pénzellátásra való jogosultság megszerzése vagy keresőtevékenység létesítése miatt, a támogatást a jogosultság megszerzésének napjától;

b) az ápolás nem megfelelő teljesítése miatt, az ennek tényét megállapító jegyzőkönyvben rögzített időponttól;

c) egyéb ok miatt (az ápoló vagy az ápolt személy kérésére), az ok bekövetkezését követő hónap első napjától;

d) ápolt vagy ápoló halálát követő hónap első napjától;

e) az ápolást végző vagy az ápolt személy lakcíme megváltozik, a változást követő hónap első napjától,

kell az ápolási támogatás folyósítását megszüntetni.

**Rendkívüli települési támogatás**

**17. §**

(1) Rendkívüli települési támogatás állapítható meg, annak a létfenntartási gondokkal küzdő személynek, akinek a családjában az egy főre jutó jövedelem nem haladja meg az öregségi nyugdíj mindenkori legkisebb összegének 200 %-át, és

a) aki önmaga, illetve családja létfenntartásáról más módon gondoskodni nem tud, vagy

b) aki alkalmanként jelentkező, nem várt többletkiadások miatt anyagi segítségre szorul, vagy

c) aki gyermeke(i) hátrányos helyzete miatt anyagi segítségre szorul.

(2) A rendkívüli települési támogatás adható alkalmanként vagy havi rendszerességgel.

(3) A (1) bekezdésben meghatározott jövedelem vizsgálata nélkül adható rendkívüli települési támogatás az (1) bekezdés b) pontjában meghatározott esetekben.

Többletkiadások különösen:

- betegség;

- haláleset;

- elemi kár bekövetkezése;

- válsághelyzetben lévő várandós anya gyermeke megtartása érdekében történt kiadások;

- iskoláztatás biztosítása;

- gyermek fogadásának előkészítése;

- nevelésbe vett gyermek családjával való kapcsolattartása;

- a gyermek családba való visszakerülésének elősegítéséhez kapcsolódó kiadások.

(4) A rendkívüli települési támogatás alkalmankénti egyszeri összege nem haladhatja meg a 20.000.- Ft-ot, a (3) bekezdésben meghatározott esetben a 40.000,-Ft-ot.

(5) A rendkívüli települési támogatás utalvány formájában is kiadható. Rendkívüli települési támogatás 1 naptári éven belül egy háztartásban élő családnak legfeljebb 2 alkalommal adható.

(6) A rendkívüli települési támogatás természetbeni (különösen az élelmiszer, a tankönyv, a tüzelő segély, a közüzemi díjak, illetve a gyermekintézmények térítési díjának kifizetése, valamint a családi szükségletek kielégítését szolgáló, gazdálkodást segítő támogatás) szociális ellátásként is megállapítható. Ilyenkor az igénybe vett szolgáltatás díjának, illetve támogatás megfizetését vállalja az Önkormányzat.

(7) A rendelet 3. §-ában arra felhatalmazott, hatáskörrel rendelkező szerv rendkívüli települési támogatást állapíthat meg annak a Pétervására-i állandó lakhellyel rendelkező személynek,

a) aki az elhunyt személy temetéséről gondoskodott, de arra nem volt köteles, vagy

b) az a közeli hozzátartozó, aki az elhunyt személy eltemetésére köteles, de a temetési költség viselése a saját, vagy a családja létfenntartását veszélyezteti és a családjában a kérelem benyújtását megelőző hónapban az egy főre jutó havi nettó jövedelem nem haladja meg az öregségi nyugdíj mindenkori legkisebb összegének 250 %-át, egyedül élő esetén a 300 %-át. A jövedelem számítás során az Szt. 4. § (1) bekezdés a) pontjában meghatározottak szerint kell eljárni.

(8) A támogatás mértéke egyszeri vissza nem térítendő támogatás, melyet a kérelem benyújtását követő 15 napon belül kell az igénylőnek jogosultsága esetén kifizetni.

(9) A támogatás maximális összege az 1. mellékletben meghatározott helyben szokásos legolcsóbb temetés 15 %-a.

**18. §**

(1) Eseti jellegű települési támogatás adható, a létfenntartási gondokkal küzdő személynek, időszakosan vagy tartósan fennálló létfenntartási gondja enyhítésére

(2) A támogatás évente legfeljebb kettő alkalommal adható, és összege alkalmanként nem haladhatja meg 20.000,-Ft-ot.

(3) Az (1) bekezdés szerint támogatás esetében a 17. § (1) bekezdésben meghatározott jövedelem és vagyoni feltételeket kell figyelembe venni.

**Egészségi állapot megőrzését jelentő szolgáltatások költségeihez való hozzájárulás**

**19. §**

(1) Települési támogatásként az egészségi állapot megőrzését jelentő szolgáltatások költségeihez való teljes vagy részbeni hozzájárulás (a továbbiakban: gyógyszerköltség támogatás) állapítható meg annak a személynek,

a) aki közgyógyellátási igazolványra nem jogosult és

b) igazoltan a rendszeresen szedett gyógyszer kiadása, vagy gyógyászati segédeszköz beszerzésének költsége meghaladja saját jövedelme 15 %-át, és a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 350 %-át;

(2) Az (1) bekezdés szerinti települési támogatás alkalmanként adott mértéke legfeljebb 10.000,-Ft. A támogatás évente legfeljebb két alkalommal adható.

(3) A kérelmező gyógyszerköltségét a háziorvos által leigazolt rendszeres gyógyszer szükséglet alapján, a gyógyszerész által kiállított költség igazolás igazolja.

**BURSA HUNGARICA Felsőoktatási Önkormányzati Ösztöndíjpályázat**

**20. §**

(1) Pétervására Város Önkormányzata a Nemzeti Erőforrás Minisztériummal együttműködve

a hátrányos helyzetű szociálisan rászoruló felsőoktatási hallgatók és felsőoktatási tanulmányokat kezdő fiatalok részére ösztöndíj támogatást nyújt. Hátrányos helyzetű szociálisan rászorultnak minősül az a tanulmányokat kezdő és folytató fiatal, akinek a családjában az egy főre jutó havi jövedelem nem haladja meg az öregségi nyugdíj mindenkori legkisebb összegének 200 %-át.

(2) Az ösztöndíj elbírálásának további szempontjai: a pályázó

a) árva vagy félárva,

b) családjában lévő eltartottak száma három, vagy annál több,

c) gyermeket nevel,

d) egyedül neveli gyermekét,

e) valamilyen betegségben szenved, rokkant, vagy a családban folyamatos ellátást igénylő beteg vagy rokkant van,

f) eltartója/szülője munkanélküli, vagy öregségi nyugdíjban részesül,

g) állandó lakhelyén kívüli intézményben tanul,

h) nem részesül kollégiumi ellátásban.

(3) Az önkormányzat a támogatás összegét 5.000,- Ft hallgató/hó összegben állapítja meg.

**21. §**

(1) Az ösztöndíjat pályázati eljárás keretében lehet igénybe venni.

(2) A pályázatokat www.eper.hu honlapon kell feltölteni, és a kinyomtatott pályázati lapot a hozzátartozó mellékletekkel együtt a Hivatalban kell benyújtani.

(3) A pályázati hirdetmény a www.eper.hu és a www.petervasara.hu honlapon található.

(4) A pályázatokat a Bizottság bírálja el. A döntés ellen fellebbezésnek helye nincs.

(5) A Bizottság döntéséről a pályázókat a jegyző írásban értesíti. A nem nyert pályázók részére a pályázathoz csatolt iratok az értesítéssel együtt visszaküldésre kerülnek.

(6) A megítélt ösztöndíjat a támogatott pályázó számlájára történő utalása érdekében, a Hivatal Pénzügyi Osztálya utalja át az Emberi Erőforrás Támogatáskezelő számlaszámára.

**Köztemetés**

**22. §**

A rendelet 3. § (2) bekezdésében meghatározott szerv köteles gondoskodni az elhunyt személy közköltségen történő eltemettetéséről, a halálesetről való tudomásszerzést követő 21 napon belül, amennyiben a haláleset helyszíne Pétervására város közigazgatási területe és ha az Sztv. 48. § (1) bekezdésében meghatározott feltételek fennállnak.

**IV. Fejezet**

**Gyermekjóléti ellátások**

**23. §**

Ellátások formái:

a) gyermekjóléti szolgáltatás;

b) gyermekek napközbeni ellátása:

ba) óvodai ellátás;

bb) napköziotthonos ellátás;

c) gyermekek átmeneti gondozása.

**Gyermekjóléti szolgáltatás**

**24. §**

(1) Pétervására Város Önkormányzat a Gyvt.-ben meghatározott gyermekjóléti szolgáltatást az "Aranykapu” Kistérségi Humán Szolgáltató Központ (3250 Pétervására, Szent Márton út 14.) intézmény (a továbbiakban: Intézmény) keretében működő gyermekjóléti szolgálaton keresztül biztosítja az illetékességi körébe tartozó gyermekek részére. A gyermekjóléti szolgálat tevékenységére, igénybevételére a Gyvt. 39-40. §-okban foglaltak az irányadók.

(2) Az Intézmény ellátja mindazon feladatokat, amelyeket a törvény, illetve a törvényhez kapcsolódó végrehajtási rendeletek a hatáskörébe utalnak.

(3) Az Intézmény köteles együttműködni a Gyvt. 17. § (1) bekezdésében felsorolt szervekkel, jelzésük alapján a veszélyeztetettség megelőzése, megszüntetése érdekében a további intézkedéseket megtenni, illetve a gyámhatóság hatáskörébe tartozó ügyekben a szükséges hatósági eljárást kezdeményezni.

(4) Az Intézmény köteles a gyermekjóléti és gyermekvédelmi feladatainak ellátásáról évente értékelést készíteni, és azt május 31-ig a Képviselőtestület elé terjeszteni.

**Gyermekek napközbeni ellátása**

**25. §**

(1) A gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, munkaerő-piaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik.

(2)

a) A napközi otthoni felvételi igényeket I. osztályban a beiratkozással egy időben április hónapban, II.-VIII. osztályokban tanév utolsó hetében mérik fel az osztályfőnökök, a kérelmezők adatait a napközis csoportvezetőkkel közlik. Felvétel tekintetében az iskolaigazgató dönt.

b) Az óvodai felvétel kérése szülők, gondviselők által szóban történik április hónapban az óvoda vezetője által meghatározott időben. Felvétel az óvoda vezető hatásköre. A gyermekek napközbeni ellátásával kapcsolatos döntés előtt a gyermekjóléti szolgálat javaslatát be kell szerezni.

(3) A gyermekek napközbeni ellátásában – óvoda, napközi otthon – részesülők esetén az étkeztetésért fizetendő térítési díj meghatározásának és csökkentésének feltételeit a Gyvt. tartalmazza.

**Gyermekek átmeneti gondozása**

**26. §**

**(**1) A Képviselőtestület a Gyvt. 45. §-ában meghatározott gyermekek átmeneti gondozási feladatokat az Intézményben működő helyettes szülői hálózat keretében látja el.

(2) A helyettes szülői hálózat keretében a gyermek testi, értelmi, érzelmi és erkölcsi fejlődését elősegítő, az életkorának, egészségi állapotának és egyéb szükségleteinek megfelelő étkeztetéséről, ruházattal való ellátásáról, mentálhigiénés és egészségügyi ellátásáról, gondozásáról, neveléséről, lakhatásáról kell gondoskodni.

(3) A helyettes szülői jogviszonyra egyebekben a Gyvt. 49. §-ának rendelkezéseit kell alkalmazni.

**Személyes gondoskodást nyújtó ellátások formái**

**27. §**

Az Önkormányzat a személyes gondoskodás keretében az alábbi szociális alapellátási formákat biztosítja:

a.) étkeztetés,

b) házi segítségnyújtás,

c.) családsegítés,

d.) jelzőrendszeres házi segítségnyújtás.

**Étkeztetés**

**28. §**

(1) Az étkeztetés keretében az Szt. 62. § (1) bekezdésében megjelölt jogosultakról kell gondoskodni.

(2) Étkeztetésben kell részesíteni azt a 70. életévét betöltött igénylőt, illetve általa eltartottat is, aki kora miatt nem képes az (1) bekezdés szerinti étkezésről más módon gondoskodni.

(3) Az étkeztetést az Önkormányzat az Idősek Otthonán keresztül biztosítja.

(4) Az étkeztetés az étel házhoz szállításával történik, az Idősek Otthona által. A szállítás költségét - 30,-Ft/adag - az ellátást igénybe vevő viseli.

(5) Az önkormányzat az (1) bekezdés szerinti jogosultsági feltételek részletes szabályait a következőkben állapítja meg.

a) szociálisan rászorultak, akik betöltötték a 70. életévüket,

b) állandó orvosi felügyelet alatt állnak, gyógyszerfogyasztásuk mértéke eléri a közgyógyellátottak egyéni gyógyszerkeretét, amit a háziorvos igazol,

c) a fogyatékos vagy pszichiátriai betegek ellátásában részesül, amit szakorvos igazol részükre,

d) szenvedélybetegségben szenvednek (alkohol, drog, játékgép, stb.), amiről szakorvosi igazolást kell becsatolni

e) hajléktalanok, a hajléktalanságot lakcímnyilvántartást vezető szerv igazolja.

**Házi segítségnyújtás**

**29. §**

(1) Az Önkormányzat a házi segítségnyújtást az Intézményen keresztül látja el, az Szt. 63. §-ban meghatározottak szerint.

(2) A házi segítségnyújtás intézményi térítési díja 650 Ft/óra.

**Családsegítés**

**30. §**

Az Önkormányzat az Szt. 64. § (1) bekezdésében rögzített családsegítés feladatait az Intézményen keresztül látja el.

**Jelzőrendszeres házi segítségnyújtás**

**31. §**

(1) Az Önkormányzat a jelzőrendszeres házi segítségnyújtást az Intézményen keresztül nyújtja, az Szt. 65. §-ában meghatározott feltételek szerint.

(2) A jelzőrendszeres házi segítségnyújtás térítési díja 75 Ft/nap, szociálisan nem rászoruló esetén 170 Ft/nap.

**Támogató szolgáltatás**

**32. §**

(1) Az Önkormányzat a támogató szolgáltatást az Intézményen keresztül nyújtja, az Szt. 65/C. §-ában meghatározott feltételek szerint.

(2) A támogató szolgáltatás keretében nyújtott személyi segítés térítési díja 480 Ft/óra, szociálisan nem rászoruló esetén 2.577 Ft/óra.

(3) A támogató szolgáltatás keretében nyújtott szállítási szolgáltatás térítési díja 80 Ft/km, szociálisan nem rászoruló vagy egyéb személy szállítása esetén 150 Ft/km.

**Intézményi térítési díjak**

**33. §**

(1) A személyes gondoskodást nyújtó ellátások intézményi térítési díjait e rendelet 2. melléklete tartalmazza.

(2) Térítési díjkedvezményt, illetve mentességet az Intézmény vezetőjétől kell kérni.

**A személyi térítési díjak megfizetése**

**34. §**

(1) A személyi térítési díjat havonta, utólag kell megfizetni.

(2) A befizetett és ténylegesen fizetendő személyi térítési díj különbözetét a következő befizetés alkalmával a személyes gondoskodást nyújtó szociális ellátások térítési díjáról szóló 29/1993. (II. 27.) Korm. rendelet 5. § (4) bekezdése szerint korrigálni kell.

(3) A szolgáltatások, illetve ellátások igénybevételének szüneteltetését az alábbiak szerint kell bejelenteni az intézményvezetőnek:

- alapszolgáltatás esetében a szüneteltetés első napját megelőző két munkanappal korábban írásban kell a bejelentést megtenni.

**Az intézményvezető és az ellátást igénybevevő között kötendő megállapodás**

**35. §**

Az intézményvezető az intézményi ellátás igénybevételekor írásban megállapodást köt a szolgáltatásban részesülő személlyel, illetve törvényes képviselőjével. A megállapodásban ki kell térni az alábbiakra is:

a) étkeztetés esetén az étkeztetés módjára;

b) házi segítségnyújtás esetén a segítségnyújtás tartamára, időpontjára;

c) a személyi térítési díj összegére és a megfizetés időpontjára, módjára;

d) az ellátástól való távolmaradás esetén (pl. betegség, kórházi ápolás, elutazás) az előzetes bejelentési kötelezettség szabályaira;

e) az ellátás megkezdésének időpontjára;

f) az ellátás megszüntetésének eseteire vonatkozó figyelmeztetésre;

g) a döntések elleni jogorvoslat módjára.

**Az intézményi jogviszony megszűnése**

**36. §**

(1) Az intézményi ellátás megszűnik az Szt. 100. és 101. §-ában foglalt esetekben és módon.

(2) Az alapellátás megszűnik, ha az igénylő:

a) a térítési díjat 3 hónapon keresztül nem fizeti ki, kivéve, ha ingyenes ellátásban kell részesíteni,

b) a szolgáltatást 3 hónapon keresztül nem veszi igénybe,

c) elhalálozik,

d) kéri az ellátás megszüntetését.

(3) Az alapellátás megszüntetése az intézményvezető hatásköre. Az ellátás megszűnéséről az intézményvezető írásban értesíti az ellátásban részesülőt.

(4) Az intézményi térítési díjat a képviselő-testület évente 2 alkalommal állapítja meg.

(5) A térítési díj megállapítására, beszedésére vonatkozóan e rendeletben nem szabályozott kérdések tekintetében az Szt. 114 - 119. §-aiban foglaltak az irányadóak.

**VI. Fejezet**

**Bentlakásos szociális intézményre vonatkozó szabályok**

**37. §**

Az önkormányzat által fenntartott idősek otthona személyi térítési díját a rendelet 3. melléklete tartalmazza.

**Záró és átmeneti rendelkezések**

**38. §**

(1) E rendelet 2015. március 1-jén lép hatályba, a rendelkezéseit a folyamatban lévő ügyekben is alkalmazni kell, amennyiben az a jogosultakra kedvezőbb. A rendelet szerinti lakhatási támogatásban csak az a kérelmező részesülhet, aki a kérelem beadásának időpontjában már korábban megállapított lakásfenntartási támogatásban nem részesül.

(2) A 2015. január 1-je előtt megállapított méltányossági ápolási díj fennáll azt megállapító határozatban meghatározott ideig, de az ápolási támogatást 2015. március 1-től az ügyfél nyilatkozata alapján kell továbbfolyósítani vagy megszüntetni.

(3) E rendeletben nem szabályozott kérdésekben az Szt. rendelkezéseit kell alkalmazni.

(4) E rendelet hatályba lépésével egyidejűleg hatályukat vesztik a szociális igazgatásról és szociális ellátásokról szóló 12/2011. (IV.29.) rendelet, a gyermekek védelméről és gyámügyi igazgatásról szóló 2/1998 (II.4.) rendelet.

Pétervására, 2015. február 12.

Eged István Dr. Varga Attila

FIDESZ-KDNP jegyző

polgármester

**1. melléklet a 4/2015. (II.13.) rendelethez**

A helyben szokásos legolcsóbb urnás és koporsós temetés összegei 2015. évben

Hamvasztás urna átadással (urnában, temetkezési szolgáltatónál átvéve):

35.000,-Ft+ÁFA=44.450,-Ft

Hamvasztás urna temetéssel együtt (temetés lebonyolítása):

75.000,-Ft+ÁFA=95.250,-Ft

Koporsós temetéshez kellékek (helyben, illetve a kórházból hazaszállítva, kellékekkel együtt):

50.000,-Ft+ÁFA=63.500,-Ft

Koporsós temetés (az előbbieken felül tartalmazza a temetés lebonyolítását is):

90.000,-Ft+ÁFA=114.300,-Ft.

Ha a kórházban történik a haláleset plussz költségek még

12.000,-Ft öltöztetés, és

6.000,-Ft hűtési díj.

**2. melléklet a 4/2015. (II.13.) rendelethez**

**a nyersanyagnormák és étkezési térítési díjak meghatározásáról**

|  |  |  |  |
| --- | --- | --- | --- |
|  | Nyersanyag norma | Rezsi költség  (Ft-ban) | Térítési díj áfával  (Ft-ban) |
| **1.) Általános iskola**  **1-2 gyermekes család (teljes térítési díjasok)**  **- tízórai, ebéd, uzsonna**  **- ebéd**  **1997. XXXI. törvény 148. § (5) b)–d) alapján 50%**  **- tízórai, ebéd, uzsonna**  **- ebéd**  **1997. XXXI. törvény 148 § (5) a) alapján (1-8. osztály GYVT. ingyenes**  **- tízórai, ebéd, uzsonna**  **- ebéd** | 339  232  339  232  339  232 | 360  247  360  247  360  247 | 430  295  215  148  0  0 |
| **2.) Óvodai nevelés:**  **1-2 gyerekes család (teljes térítési díj)**  **1997. XXXI. törvény 148. § (5) b) – d) alapján 50%**  **1997. XXXI. törvény 148. § (5) a) alapján ingyenes** | 276  276  276 | 303  303  303 | 350  175  0 |
| **3.) Szociális intézmény**  **Szociális étkeztetés**  **Időskorúak Otthona (bentlakásos intézmény)** | 271  529 | 351  578 | 695  1405 |
| **4.) Vendég étkezés[[1]](#footnote-1)\*** | 271 | 351 | 790 |
| **5.) Társönkormányzatoknak és intézményeknek számított árak (konyhai számlázás)**  **Szociális étkeztetés, alkalmazott, vendég**  **Szociális otthon** | 271  529 | 351  578 | 622+168  1107+299 |

[[2]](#footnote-2)\*A térítési díjaknál az óvodai, a vendég és szociális étkezés valamint az általános iskolai étkezés 27 %-os ÁFÁ-t tartalmaz.

**4./ Napirend**

Önkormányzat közművelődési rendelete módosításának elfogadása.

**Dr. Varga Attila jegyző**

A jelenleg is fennálló díjakhoz kellett a rendelet rendelkezéseit igazítani.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e még kérdés, hozzászólás?

Amennyiben nincs, kéri, hogy aki egyetért, a közművelődési rendelet módosításával az kézfelemeléssel szavazzon.

A képviselőtestület **egyhangú szavazattal** az alábbi rendeletet alkotta.

**Pétervására Város Önkormányzat Képviselőtestületének**

**5/2015. (II.13.) önkormányzati rendelete**

**Pétervására Város Önkormányzatának**

**a közművelődés helyi feladatairól szóló**

**1/1999. (I. 29.) önkormányzati rendelet - a továbbiakban: R. - módosításáról**

Pétervására Város Önkormányzatának Képviselőtestülete (a továbbiakban: Képviselőtestület) a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 42. § 1. pontjában, illetve a muzeális intézményekről, a nyilvános könyvtári ellátásról és a közművelődésről 1997. évi CXL. törvény 77. §-ába kapott felhatalmazás alapján - a Mötv. 13. § (1) bekezdés 7. pontjában meghatározott feladatkörében eljárva a közművelődés helyi feladatairól szóló 1/1999. (I. 29.) önkormányzati rendelet – a továbbiakban: R. – a módosításáról a következőt rendeli el:

**1. §**

A R. 1. melléklete helyébe e rendelet 1. melléklete lép.

**Záró rendelkezések**

**2. §**

Ez a rendelet a kihirdetését követő napon lép hatályba, de rendelkezéseit 2015. február 1-től kell alkalmazni.

Pétervására, 2015. február 12.

|  |  |
| --- | --- |
| Eged István  FIDESZ-KDNP  polgármester | Dr. Varga Attila  jegyző |

**1. melléklet a 5/2015. (II.13.) önkormányzati rendelethez**

1. melléklet a 1/1999. (I. 29.) önkormányzati rendelethez

Pétervására Városi Könyvtár szolgáltatásainak díjairól

a) Beiratkozási díj:

- bruttó 800,-Ft / fő,

- a diákok, pedagógusok és a nyugdíjasok esetén: bruttó 400,-Ft / fő,

b) Mentesülnek a beiratkozási díj alól a 16 éven aluliak, és a 70 éven felüliek.

c) Internethasználati díj 120,-Ft/óra

d) Szövegszerkeztés-nyomtatás 30,-Ft/lap

e) szkennelés-nyomtatás: - fekete-fehér 30,-Ft/lap

- színes nyomtatás 150,-Ft/lap,

f) A kölcsönző a kölcsönzési időn túl visszahozott könyvekért 10,-Ft/könyv/nap pótdíjat köteles fizetni.

**5./ Napirend**

Az önkormányzat 2015. évi munkatervének megtárgyalása.

**Dr. Varga Attila jegyző**

Munkatervvel kapcsolatban elmondja, hogy koncepció már nincs, illetve a III. negyedévi beszámoló már nem kötelező, ezt esetleg ki lehet venni.

**Eged István FIDESZ-KDNP polgármester**

Kérdezi, hogy ezzel kapcsolatban van-e kérdés, észrevétel, más javaslat?

Amennyiben nincs kérdés kéri, hogy aki egyetért, az önkormányzat 2015. évi munkatervével, a fent említett módosítással az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 17/2015. (II.12.) határozata**

**Pétervására Város Önkormányzata Képviselőtestületének 2015. évi munkaterve**

|  |  |
| --- | --- |
| Ülés ideje | **Tervezett napirendek** |
| Február | **2015. február 15-ig**  **1.** Pétervására Város Önkormányzata 2015. évi költségvetési rendeletének beterjesztése  Előterjesztő: polgármester  Napirendi pontot előkészítő bizottság: Pénzügyi és Ügyrendi  **2015. február 28-ig**  **1.** Pétervására Város Önkormányzata 2014. évi IV. negyedévi költségvetési előirányzatainak módosítása  Előterjesztő: polgármester  Napirendi pontot előkészítő bizottság: Pénzügyi és Ügyrendi  **2.** Az önkormányzat szociális rendeletének elfogadása  Előterjesztő: jegyző  Napirendi pontot előkészítő bizottság: Pénzügyi és Ügyrendi |
| Március | **1**. Tájékoztató Pétervására város egészségügyi ellátásának helyzetéről  Előterjesztő: polgármester, egészségügyi ellátásban érintettek  Napirendi pontot előkészítő bizottság: ---  **2.** Beszámoló az utak, átereszek, csapadékvíz-elvezető árkok állapotáról  Előterjesztő: polgármester  Napirendi pontot előkészítő bizottság: Városüzemeltetési és Sport  **3.** Pétervására Város Önkormányzata 2015. évi összesített közbeszerzési tervének elfogadása  Előterjesztő: polgármester Napirendi pontot előkészítő bizottság: --- |
| Április | **1**. Beszámoló Pétervására Város Önkormányzata 2014. évi költségvetésének végrehajtásáról  Előterjesztő: polgármester  Napirendi pontot előkészítő bizottság: Pénzügyi és Ügyrendi  **2.** Pétervására Város Önkormányzata 2015. évi éves ellenőrzési és éves összefoglaló jelentésének elfogadása  Előterjesztő: polgármester  Napirendi pontot előkészítő bizottság: Pénzügyi és Ügyrendi |
| Május | **1.** Beszámoló Pétervására Város Önkormányzata 2014. évi gyermekjóléti és gyermek-védelmi feladatainak ellátásáról  Előterjesztő: polgármester  Napirendi pontot előkészítő bizottság: Szociális, Művelődési és Oktatási  **2.** Beszámoló a pétervásárai Napköziotthonos Óvoda munkájáról  Előterjesztő: polgármester, munkaszervezet vezetője  Napirendi pontot előkészítő bizottság: Szociális, Művelődési és Oktatási  **3.** Beszámoló a Pétervásárai Kistérség Többcélú Társulás munkájáról  Előterjesztő: polgármester  Napirendi pontot előkészítő bizottság: --- |
| Június | **1.** Beszámoló a Szántó Vezekényi István Művelődés Háza és Könyvtár munkájáról  Előterjesztő: polgármester  Napirendi pontot előkészítő bizottság: Szociális, Művelődési, és Oktatási  **2.** Döntés a 2015/2016-os tanévkezdéshez nyújtandó beiskolázási támogatásról  Előterjesztő: polgármester  Napirendi pontot előkészítő bizottság: Szociális, Művelődési, és Oktatási |
| Augusztus | Javaslat Pétervására Város Önkormányzata 2016. évi belső ellenőri tervének összeállítására  Előterjesztő: jegyző  Napirendi pontot előkészítő bizottság: --- |
| Szeptember | **2015. szeptember 15-ig**  Beszámoló Pétervására Város Önkormányzata 2015. évi költségvetésének I. félévi végrehajtásáról  Előterjesztő: polgármester  Napirendi pontot előkészítő bizottság: Pénzügyi és Ügyrendi |
| Október | **1**. Beszámoló Pétervására Város Önkormányzata 2015. évi költségvetésének I-III. negyedévi végrehajtásáról  Előterjesztő: polgármester  Napirendi pontot előkészítő bizottság: Pénzügyi és Ügyrendi  **2.** Tájékoztató a városban működő egyesületek, alapítványok munkájáról  Előterjesztő: polgármester  Napirendi pontot előkészítő bizottság: ---  **3.** Beszámoló a pétervásárai Időskorúak Otthona munkájáról  Előterjesztő: polgármester, munkaszervezet vezetője  Napirendi pontot előkészítő bizottság: Szociális, Művelődési, és Oktatási |
| November | **1.** Döntés a mikulás csomagról, ajándékról és az idősek csomagjáról  Előterjesztő: polgármester  Napirendi pontot előkészítő bizottság: Szociális, Művelődési, és Oktatási |

Határidő: folyamatos

Felelős: polgármester

**6./ Napirend**

Az önkormányzat 2015. évi közbeszerzési tervének megtárgyalása és 2014. évi összesített közbeszerzési statisztikájának elfogadása.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, az önkormányzat 2015. évi közbeszerzési tervével, és a 2014. évi összesített közbeszerzési statisztikával az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 18/2015. (II.12.) határozata**

Pétervására Város Önkormányzat Képviselőtestületének 2015. évi összesített közbeszerzési tervét az alábbiak szerint fogadta el:

|  |  |  |  |  |  |  |
| --- | --- | --- | --- | --- | --- | --- |
| **A közbeszerzés tárgya és mennyisége** | **CPV kód** | **Irányadó eljárásrend** | **Tervezett eljárási típus** | **Időbeli ütemezés** | | **Sor kerül-e vagy sor került-e az adott közbeszerzéssel összefüggésben előzetes összesített tájékoztató közzétételére?** |
| **az eljárás megindításának, illetve a közbeszerzés megvalósításának tervezett időpontja** | **szerződés teljesítésének várható időpontja vagy a szerződés időtartama** |
| **I. Eszközbeszerzés** | --- | --- | --- | --- | --- | --- |
| **II. Építés** | --- | --- | --- | --- | --- | --- |
| **III. Szolgáltatás-megrendelés** | --- | --- | --- | --- | --- | --- |
| **IV. Építési koncesszió** | --- | --- | --- | --- | --- | --- |
| **V. Szolgáltatási koncesszió** | --- | --- | --- | --- | --- | --- |

Határidő: azonnal

Felelős: polgármester, jegyző

**7./ Napirend**

A Napköziotthonos Óvoda nyári zárva tartásának meghatározása.

**Dr. Varga Attila jegyző**

Ügyeleti nyitva tartás lesz (4 hét) Szajlán és Váraszón.

**Boros Csaba alpolgármester**

Tavaly is volt ilyen. Nagyon soknak tartja a 6 hét zárva tartást.

Más településen lesz az óvoda ügyeletben nyitva.

A kis településeken az óvodák nemigen szoktak bezárni.

**Varró Magdolna képviselő**

Ha a szülők aláírták, akkor minek erről beszélni.

Biztos szükség van a festés, karbantartás, takarítás miatt erre az időre.

**Deák Bernadett önkormányzati tanácsadó, Művelődés Háza vezetője**

Nagyon soknak tartja a 6 hét zárva tartást. A 6 hét alatt hová fogják tenni a szülők a gyermekeket. Nem mindenhol vannak nagyszülők.

**Boros Csaba alpolgármester**

Úgy tudja, hogy a Művelődés Háza által szervezett programok lesznek.

**Deák Bernadett önkormányzati tanácsadó, Művelődés Háza vezetője**

Erről vele nem egyeztetett senki. nem tud semmiféle programról.

A programok ráadásul nem ingyenesek.

**Boros Csaba alpolgármester**

Miért nem itt van az ügyelet.

**Tóth János képviselő**

Nem tudja. Csökkenteni kellene a 6 hetet.

**Dr. Kerekes Tibor aljegyző**

Aggályos a szülő szempontjából.

Egyes óvodai dolgozóknak nem biztos, hogy van ennyi szabadságuk. A téli szünettel mi lesz, ha kiveszik nyáron az összes szabadságot?

**Eged István FIDESZ-KDNP polgármester**

Az óvodánál egyre több baj van.

Tavaly rengeteg túlórát számoltak el. Túlóra, szabadság, helyettesítés, stb. már túlzásba viszik.

Az a véleménye, hogy oda kell figyelni rájuk.

**Abelovszki Ildikó képviselő**

3 hét teljes szünet + 1 hét ügyelet.

**Boros Csaba alpolgármester**

Szeptember 1-től 3 éves kortól kötelező az óvoda. Az szeretné megtudni, hogy lesz megoldva a beszoktatás, ha ennyi lesz a zárva tartás.

**Varró Magdolna képviselő**

Lehet, hogy meg kellene hallgatni a vezető óvónőt is.

**Juhász Attila képviselő**

Sirokban összesen 10 nap van a leállásra.

**Eged István FIDESZ-KDNP polgármester**

Javasolja, hogy a következő ülésen tárgyalják újra.

**Barta Gábor képviselő**

Itt legyen az ügyelet.

**Dr. Kerekes Tibor aljegyző**

Zárva tartást meg kell most állapítani.

**Varró Magdolna képviselő**

Jövő évben meg kell hívni az óvodavezetőt is.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, az óvodai zárva tartást 2015. július 27-től 1 hét ügyelet, augusztus 29-ig 4 hét zárva tartással elfogadja az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 19/2015. (II.12.) határozata**

1. Pétervására Város Önkormányzat Képviselő-testülete a pétervásárai Napköziotthonos Óvoda (3250 Pétervására, Kossuth út 1.) nyári zárva tartását 2015. augusztus 3-tól 2015. augusztus 31-ig határozza meg.

2. A Képviselőtestület felhívja az óvodavezető figyelmét arra, hogy az 1. pontban meghatározott időpontról a szülőket legkésőbb 2015. február 28-ig tájékoztassa.

Határidő: 2015. február 28.

Felelős: óvodavezető

**8./ Napirend**

Kérdések, interpellációk.

**Eged István FIDESZ-KDNP polgármester**

Több mindent kell ma is megtárgyalni.

Az első a Nemzeti Fejlesztési Ügynökség által meghirdetett KEOP-2014-4.10.0/N – „Napelemes rendszer kiépítése” címen pályázatot írt ki.

Pétervására Város Önkormányzata szeretne indulni ezen a pályázaton.

A pályázat érintené a Polgármesteri Hivatalt, Idősek Otthonát, az Óvodát, Művelődés Házát.

Átadja a szót Tóthné Németh Barbarának aki pár szóban tájékoztatja a jelenlévőket.

**Tóthné Németh Barbara építési osztályvezető**

100 %-ban finanszírozott pályázat lett volna, de a Kormány decemberben hozott egy új határozatot mellyel megváltoztatta a finanszírozást.

Ez a pályázat most így 6 millió Ft-ba lenne az Önkormányzatnak.

A szerződés aláírása után 1 hónapon belül már kezdenék is a szerelést, amit októberben be is fejeznének.

**Eged István FIDESZ-KDNP polgármester**

Költségvetésbe be lett tervezve.

**Abelovszki Ildikó képviselő**

Menjen ez a pályázat.

**Tóth János képviselő**

Utána kell majd az ÉMÁSZ-nál intézkedni?

**Tóthné Németh Barbara építési osztályvezető**

Nem, már előre meg kellett ezt kérni, hogy majd működni tudjon.

Óracsere lesz.

**Eged István FIDESZ-KDNP polgármester**

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, a KEOP-2014-4.10.0/N – „Napelemes rendszer kiépítése” elnevezésű pályázaton való indulással az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 20/2015. (II.12.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) a Nemzeti Fejlesztési Ügynökség által meghirdetett KEOP-2014-4.10.0/N - „Napelemes rendszerek kiépítése Pétervására város önkormányzati épületein” című támogatásra pályázatot nyújt be.

**2.** A projekt megvalósításának helyszíne, és helyrajzi száma: 3250 Pétervására, Szabadság tér 1. (Polgármesteri Hivatal); 3250 Pétervására Ifjúság u. 7. (Idősek Otthona); 3250 Pétervására, Kossuth L. u. 1. (Óvoda); 3250 Pétervására, Szent Márton út. 3. (Művelődési Ház)

Hrsz.:110 (Polgármesteri Hivatal); Hrsz.:86 (Idősek Otthona); Hrsz.: 1106/2 (Óvoda); Hrsz.:1112 (Művelődési Ház)

**3.** A projekt címe: „Napelemes rendszerek kiépítése Pétervására város önkormányzati épületein”

**4.** A pályázati konstrukció száma: KEOP-2014-4.10.0/N

**5.** A pályázat költségei:

adatok Ft-ban

|  |  |
| --- | --- |
| Megnevezés |  |
| **A projekt összes költsége a pályázattal (részletes költségbecslési táblával) megegyezően**: | 42.374.721,-Ft |
| **A projektnek a támogatás szempontjából elszámolható költsége**: | 42.374.721,-Ft |
| **A projekt költségének el nem számolható költsége:**  **(saját forrás összege)**: | 6.741.247,-Ft |
| **A KEOP forrásból származó támogatás igényelt összege:** | 35. 633.474,- Ft |

**6.** A Képviselőtestület kötelezettségvállalását arra vonatkozóan, hogy az KEOP forrásból nyújtott támogatás elnyerése esetén az önkormányzati saját forrás összegét a költségvetésében elkülöníti.

**7.** A Képviselőtestület felhatalmazza Eged István polgármestert, és Dr. Varga Attila jegyzőt a pályázattal összefüggő dokumentumok aláírására.

Határidő: azonnal

Felelős polgármester, jegyző

**Eged István FIDESZ-KDNP polgármester**

Következő dolog, amiről dönteni kell, az a LEADER kérelmével kapcsolatban. Kérik, hogy az Egyesületnek adományozott összeg visszafizetési határidejét hosszabbítsák meg 2015. december 31-ig.

Kérdezi, hogy ezzel a napirendi ponttal kapcsolatban van-e kérdés, észrevétel?

Amennyiben nincs kérdés kéri, hogy aki egyetért, LEADER kérelmével az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 21/2015. (II.12.) határozata**

Pétervására Város Önkormányzat Képviselő-testülete a 71/2012. (VII.16.) számú, a 106/2012. (X.18.) számú és a 128/2013. (XI.21.) számú határozatait továbbra is fenntartja, és mint az Észak Hevesi 33 Vidékfejlesztési Közhasznú Egyesület tagja az Egyesület működése érdekében adományozott összesen 6.000.000,-Ft keretösszegben visszatérítendő kamatmentes támogatás visszafizetésére megszabott - 2014. december 31-ei - határidőt 2015. december 31-ig meghosszabbítja.

Határidő: azonnal

Felelős: polgármester

**Eged István FIDESZ-KDNP polgármester**

Az előző ülésen volt szó a „Keglevich kilátó”- Mogyoróska pályázattal kapcsolatos hitel felvételről, melyről határozatot is hozott a testület.

A hitel biztosítékaként fel kell ajánlani két ingatlant. A Pétervására. 411. hrsz, és Pétervására. 102 hrsz-ről lenne szó.

Kérdezi, hogy ezzel kapcsolatban van-e kérdés, más javaslat?

Amennyiben nincs kérdés kéri, hogy aki egyetért, a módosítással az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 22/2015. (II.12.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) az Európai Uniós források megelőlegezésére 2015. február 28.-tól 2016. február 28.-ig terjedő időszakra, 33.515.300,-Ft, azaz Harminchárommillióötszáztizenötezer-háromszáz forint összegben támogatást megelőlegező hitelt vesz fel az OTP Bank Nyrt.-tól.

2. A Képviselőtestület vállalja, hogy a futamidő alatti költségvetésébe a hitelt és járulékait betervezi.

3. A Képviselőtestület kötelezettséget vállal az 1. pontban meghatározott hitel visszafizetésére.

4. A Képviselő-testület a hitel biztosítékaként felajánlja a tulajdonában lévő Pétervására 411. hrsz-ú és a Pétervására 102 hrsz-ú ingatlanjait, melyeken együttesen 1-2-14-3900-0132-8 szerződésszámon 2014.04.10-én Jelzálogszerződés (ingatlan jelzálogjog tartós finanszírozási jogviszony esetén) alapján jelzálogjog bejegyzés van érvényben  az OTP Bank Nyrt. javára.

5. A Képviselőtestület felhatalmazza a polgármestert a hitelszerződés aláírására.

Határidő: azonnal

Felelős: polgármester

**Eged István FIDESZ-KDNP polgármester**

A Helyi értéktár létrehozásával kapcsolatban elmondja, hogy el kell fogadni az SZMSZ-üket, illetve Települési Értéktár Bizottságot kell létrehozni. Javasolja a bizottság elnökének Tóthné Németh Barbarát, tagoknak Eged Jánost és Szabóné Szűcs Szilviát.

Kérdezi, hogy ezzel kapcsolatban van-e kérdés, más javaslat?

Amennyiben nincs kérdés kéri, hogy aki egyetért, a fent elhangzottakkal az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 23/2015. (II.12.) határozata**

Pétervására Város Képviselő-testülete települési értéktár kialakítását határozza el.

A képviselő-testület Települési Értéktár Bizottságot alakít, az alábbiak szerint:

Elnök: Tóthné Németh Barbara

Tagok: Eged János és Szabóné Szűcs Szilvia

A képviselő-testület a települési értéktár megalakításával és működésével kapcsolatos eljárási szabályokra vonatkozóan az előterjesztés mellékletét képező működési szabályzatot elfogadja.

Felkéri a polgármestert, hogy a testület döntéséről a Heves Megyei Önkormányzat Közgyűlésének elnökét tájékoztassa.

Határidő: azonnal

Felelős: polgármester

**Eged István FIDESZ-KDNP polgármester**

Kaptunk Bocsi Árpád Pétervására, Ady E. köz 22. sz. alatti lakostól egy kérelmet. Kéri, hogy a Pétervására 222. hrsz. ingatlan kertrészét mezőgazdasági tevékenység céljából, melyre idáig is volt bérleti jogviszonya hosszabbítsuk meg.

Véleményem szerint adjunk helyt a kérelmének.

Kérdezi, hogy ezzel kapcsolatban van-e kérdés, más javaslat?

Amennyiben nincs kérdés kéri, hogy aki egyetért, Bocsi Árpád kérelmével az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 24/2015. (II.12.) határozata**

1. Pétervására Város Önkormányzat Képviselő-testülete úgy dönt, hogy 3 évi időtartamra 2018. március 31-ig haszonbérbe adja Bocsi Árpád részére, a Pétervására, Ady köz 20. szám alatti ingatlan kertrészét.

2. A Képviselőtestület felkéri a jegyzőt a szükséges szerződés elkészítésére, és felhatalmazza a polgármestert a szerződés aláírására.

Határidő: azonnal

Felelős: jegyző, polgármester

**Eged István FIDESZ-KDNP polgármester**

Minden évben szoktuk támogatni a Rákóczi Szövetséget, általában 20.000.- Ft-al.

Most is szeretnének támogatás kérni.

Kérdezi, hogy ezzel kapcsolatban van-e kérdés, hozzászólás, esetleg más javaslat?

Amennyiben nincs kérdés kéri, hogy aki egyetért, a 20.000.- Ft-os támogatással az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 25/2015. (II.12.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy összesen 20.000 Ft-tal támogatja a Rákóczi Szövetséget.

2. A Képviselőtestület a támogatást a 2015. évi költségvetési rendeletében meghatározott keret terhére biztosítja.

Határidő: azonnal

Felelős polgármester

**Eged István FIDESZ-KDNP polgármester**

Radics Valéria Pétervására, Petőfi S. út 13. szám alatti lakos azzal a felvetéssel fordult az önkormányzat felé, hogy eladná a lakását, amit 7 millió forintra értékeltek.

Utána néztek ez a ház több hrsz.-en szerepel, ebből csak egy a Radics Valériáé, és több tartozás is van az ingatlanon. Így kezelhetetlennek tartja ezt a dolgot.

**Dr. Varga Attila jegyző**

Tájékoztatja a jelenlévőket, hogy a településen minden házhoz ki lett hordva az eb összeíró adatlap.

Nyilvántartást kell vezetni az ebekről.

**Eged István FIDESZ-KDNP polgármester**

A következő javaslatot terjeszti a testület elé.

Szabóné Szűcs Szilvia Időskorúak Otthonának vezetője, és Deák Bernadett a Művelődés Háza vezetője részére 2015. március 1-től havi 40.000.- Ft-os illetménykiegészítést javasol a megbízatásuk idejére. Ez az összeg a költségvetésbe be lett tervezve.

Kérdezi, hogy ezzel kapcsolatban van-e kérdés, hozzászólása?

Amennyiben nincs kérdés kéri, hogy aki egyetért, a fent említettekkel az kézfelemeléssel szavazzon. Két határozatról van szó.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 26/2015. (II.12.) határozata**

Pétervására Város Önkormányzat Képviselő-testülete Szabóné Szűcs Szilvia Időskorúak Otthona intézményvezetője részére, munkáltatói döntés alapján 2015. március 1-től havonta 40.000,-Ft illetmény kiegészítést ad a vezetői megbízás idejére.

Határidő: értelem szerint

Felelős: polgármester

**Pétervására Város Önkormányzat képviselőtestületének 27/2015. (II.12.) határozata**

Pétervására Város Önkormányzat Képviselő-testülete Deák Bernadett Szántó Vezekényi István Művelődés Háza és Könyvtár igazgatója részére, munkáltatói döntés alapján 2015. március 1-től havonta 40.000,-Ft illetmény kiegészítést ad a vezetői megbízás idejére.

Határidő: értelem szerint

Felelős: polgármester

**Eged István FIDESZ-KDNP polgármester**

A hulladéklerakó túlterjeszkedése miatt voltak már gondjaink. Egy-két ember kivételével szinte mindenkivel meg tudták oldani ezt a problémát.

Két emberrel van vita, ebből az egyikkel Bátka Sándorral is sikerült egyezségre jutni.

Kérdezi, hogy ezzel kapcsolatban van-e valakinek kérdése?

Amennyiben nincs kérdés kéri, hogy aki egyetért, Bátka Sándorral kötendő megállapodással az kézfelemeléssel szavazzon. Két határozatról van szó.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 28/2015. (II.12.) határozata**

1. Pétervására Város Önkormányzat Képviselő-testülete (a továbbiakban: Képviselőtestület) a Pétervására 0101/1 hrsz. alatti hulladéklerakó üzemeltetése során a Pétervására 0101/5 hrsz-ú ingatlan terhére történt túlterjeszkedés rendezésével kapcsolatos mellékelt megállapodásokat és - a Bátka Sándor 3250 Pétervására, Köztársaság út 47. szám alatti lakossal kötendő - adás-vételi szerződést tartalmuk szerint elfogadja.

2. A Képviselőtestület felhatalmazza Eged István polgármestert a megállapodások, és az adás-vételi szerződés aláírására.

Határidő: azonnal

Felelős: polgármester

**Eged István FIDESZ-KDNP polgármester**

Az önkormányzatnak a törvény szerint kell hoznia egy olyan határozatot, amely tartalmazza a jelenleg fennálló adósságot keletkeztető ügyleteit, azaz a hiteleit és azok törlesztési ütemezéséeit. Ezt meg kell küldeni a Kincstárnak is.

Kérdezi, hogy ezzel kapcsolatban van-e kérdés, hozzászólása?

Amennyiben nincs kérdés kéri, hogy aki egyetért, a fent említettekkel az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 29/2015. (II.12.) határozata**

Pétervására Város Önkormányzat Képviselőtestülete (a továbbiakban: Képviselőtestület) a 2015. évi költségvetési évet követő három évre vonatkozó saját bevételeinek és a Magyarország gazdasági stabilitásáról szóló 2011. évi CXCIV. törvény (Stabilitási tv.) 3. § (1) bekezdése szerinti adósságot keletkeztető ügyleteiből eredő fizetési kötelezettségeinek várható összegét a határozat 1. melléklete szerint állapítja meg.

1. melléklet

|  |  |  |  |  |  |
| --- | --- | --- | --- | --- | --- |
| **Megnevezés (adatok ezer forintban)** | **Sorszám** | **2015. (tárgyév)** | **Saját bevétel és adósságot keletkeztető ügyletből eredő fizetési kötelezettség a tárgyévet követő** | | |
| **1. évben (2016.)** | **2. évben (2017.)** | **3. évben (2018.)** |
| **1** | **2** | **3** | **4** | **5** | **6** |
| Helyi adók | 1 | 40 060 | 40 060 | 40 060 | 40 060 |
| Osztalékok, koncessziós díjak | 2 | 0 | 0 | 0 | 0 |
| Díjak, pótlékok, bírságok | 3 | 818 | 818 | 818 | 818 |
| Tárgyi eszközök, immat. javak, vagyon értékű jog értékesítése, vagyonhasznosításból származó bevétel | 4 | 59 505 | 59 505 | 59 505 | 59 505 |
| Részvények, részesedések értékesítése | 5 | 0 | 0 | 0 | 0 |
| Vállalat értékesítésből, privatizációból származó bevétel | 6 | 0 | 0 | 0 | 0 |
| Kezességvállalással kapcsolatos megtérülés | 7 | 0 | 0 | 0 | 0 |
| **Saját bevételek (1+….+7)** | **8** | **100 383** | **100 383** | **100 383** | **100 383** |
| **Saját bevételek (8 sor) 50%-a** | **9** | **50 191** | **50 191** | **50 191** | **50 191** |
| **Előző években keletkezett tárgyévet terhelő fizetési kötelezettség (11+….+17)** | **10** | **12 475** | **12 475** | **12 475** | **12 475** |
| Felvett, átvállalt hitel és annak tőketartozása | 11 | 12 475 | 12 475 | 12 475 | 12 475 |
| Felvett, átvállalt kölcsön és annak tőketartozása | 12 | 0 | 0 | 0 | 0 |
| Hitelviszonyt megtestesítő értékpapír | 12 | 0 | 0 | 0 | 0 |
| Adott váltó | 14 | 0 | 0 | 0 | 0 |
| Pénzügyi lízing | 15 | 0 | 0 | 0 | 0 |
| Halasztott fizetés | 16 | 0 | 0 | 0 | 0 |
| Kezességvállalásból eredő fizetési kötelezettség | 17 | 0 | 0 | 0 | 0 |
| **Tárgyévben keletkezett, illetve keletkező fizetési kötelezettség (19+….+25)** | **18** | **34 722** | **0** | **0** | **0** |
| Felvett, átvállalt hitel és annak tőketartozása | 19 | 34 722 | 0 | 0 | 0 |
| Felvett, átvállalt kölcsön és annak tőketartozása | 20 | 0 | 0 | 0 | 0 |
| Hitelviszonyt megtestesítő értékpapír | 21 | 0 | 0 | 0 | 0 |
| Adott váltó | 22 | 0 | 0 | 0 | 0 |
| Pénzügyi lízing | 23 | 0 | 0 | 0 | 0 |
| Halasztott fizetés | 24 | 0 | 0 | 0 | 0 |
| Kezességvállalásból eredő fizetési kötelezettség | 25 | 0 | 0 | 0 | 0 |
| **Fizetési kötelezettség összesen (10+18)** | **26** | **47 197** | **12 475** | **12 475** | **12 475** |
| **Fizetési kötelezettséggel csökkentett saját bevétel (9-26)** | **27** | **2 994** | **37 716** | **37 716** | **37 716** |

Határidő: azonnal

Felelős: polgármester

**Eged István FIDESZ-KDNP polgármester**

Folytatnánk az ülést az úgymond rendőrségi kérelmekkel.

Megkereset bennünket az Egri Rendőrkapitányság vezetője azzal, hogy ha módunkban áll segítsünk abban, hogy a településen szolgálatot teljesítő körzeti megbízott részére számítógépet tudjanak vásárolni.

A másik megkeresés az Egri Szent György Nyugdíjas Rendőr Egyesülettől érkezett, pénzbeli támogatást szeretnének kérni.

Kéri ezekkel kapcsolatban a véleményeket, hozzászólásokat.

**Dr. Varga Attila jegyző**

A Pétervásárai Rendőrőrsnek talán majd használt gépet tudnánk adni, ha megkapjuk az ÁROP pályázaton elnyert gépeket.

**Boros Csaba alpolgármester**

A térfigyelő rendszert vigyék már át magukhoz.

**Dr. Varga Attila jegyző**

Nem engedélyezik a rendőrség épületére antenna telepítését.

**Barta Gábor képviselő**

Polgárőrséghez át lehet majd vinni.

**Eged István FIDESZ-KDNP polgármester**

Akkor írni kell egy levelet, hogy, majd ha módjukban áll adni fognak használt számítógépet.

Egri Szent György Nyugdíjas Rendőr Egyesülettől érkezett, pénzbeli támogatást kérésre javasol 10.000.- Ft-ot.

Kérdezi, hogy ezzel kapcsolatban van-e kérdés, hozzászólása?

Amennyiben nincs kérdés kéri, hogy aki egyetért, a fent említettel az kézfelemeléssel szavazzon.

A képviselőtestület **egyhangú szavazattal** az alábbi határozatokat hozta:

**Pétervására Város Önkormányzat képviselőtestületének 30/2015. (II.12.) határozata**

1. Pétervására Város Önkormányzat Képviselőtestülete (a továbbiakban: Képviselőtestület) úgy dönt, hogy összesen 10.000 Ft-tal támogatja az Egri Szent György Nyugdíjas Rendőr Egyesületet.

2. A Képviselőtestület a támogatást a 2015. évi költségvetési rendeletében meghatározott keret terhére biztosítja.

Határidő: azonnal

Felelős polgármester

**Eged István polgármester**

Kérdezi, hogy van-e még valakinek kérdése, hozzászólása?

Amennyiben nincs az ülés **bezárja**.

**K.m.f.**

**Eged István Dr. Varga Attila**

**polgármester jegyző**

1. [↑](#footnote-ref-1)
2. [↑](#footnote-ref-2)